РЕШЕНИЕ НА КОМИСИЯТА
от 30 октомври 2007 година
за отмяна на Решение 2001/602/ЕО за приемане на доброволни гаранции, предложени във връзка с антидъмпинговата процедура относно вноса на определени железни или стоманени въжета и кабели с произход от Чешката република, Република Корея, Малайзия, Русия, Тайланд и Турция
(2007/704/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) (наричан по-долу „основният регламент“), и по-специално членове 8 и 9 от него,
след съгласуване с Консултативния комитет,
като има предвид, че:
A. СЪЩЕСТВУВАЩИ МЕРКИ
(1)
Съветът наложи с Регламент (ЕО) № 1601/2001 (2) окончателно антидъмпингово мито на вноса на определени железни или стоманени въжета и кабели с произход от Чешката република, Русия, Тайланд и Турция (наричани по-долу „разглежданият продукт“).
(2)
С Решение 2001/602/ЕО (3) Комисията прие доброволни ценови гаранции от Open Joint Stock Company Cherepovetsky Staleprokatny Zavod от Русия („ChSPZ“) и от Usha Siam Steel Ind. Public Company Ltd. от Тайланд („Usha Siam“).
(3)
На 10 август 2004 г. Комисията започна частично междинно преразглеждане на Регламент (ЕО) № 1601/2001 в съответствие с член 11, параграф 3 от основния регламент, обхватът на което е ограничен до разглеждането на дъмпинга, от който са засегнати дружеството ChSPZ и още един руски производител (4).
(4)
Както става ясно от известие, публикувано в Официален вестник на Европейския съюз (5), името на дружеството ChSPZ е променено на Closed Joint Stock Company Severstal-Metiz считано от 1 януари 2006 г.
(5)
На 3 август 2006 г. Комисията започна преразглеждане с оглед изтичането на срока на действие на Регламент (ЕО) № 1601/2001 на Съвета (6).
(6)
На 22 март 2007 г. (7) Комисията започна частично междинно преразглеждане на Регламент (ЕО) № 1601/2001, обхватът на което е ограничен до разглеждането на дъмпинга, от който е засегнато дружеството Usha Siam.
(7)
И трите разследвания приключват с Регламент (ЕО) № 1279/2007 на Съвета (8), който, като извършва известни изменения на нивата на митата, въвежда мерки по отношение на Русия и отменя мерките по отношение на Тайланд и Турция.
Б. ОТТЕГЛЯНЕ НА ОДОБРЕНИЕТО НА ДОБРОВОЛНАТА ГАРАНЦИЯ НА ДРУЖЕСТВОТО CLOSED JOINT STOCK COMPANY SEVERTAL-METIZ ОТ РУСИЯ
(8)
Както се посочва в съображения 199-203 от Регламент (ЕО) № 1279/2007 и след извършване на консултации с всички засегнати страни, бе прието, че доброволната гаранция на Closed Joint Stock Company Severstal-Metiz в настоящата си форма не е в състояние да компенсира вредните последици от дъмпинга, тъй като води до значителни трудности, свързани с наблюдението и прилагането.
(9)
От междинното преразглеждане става ясно, че след приемането на гаранцията през 2001 г. асортиментът от продукти на SSM се е променил значително.
(10)
В гаранцията стоманените въжета и кабели, произвеждани от SWR, се включват в голям брой продуктови типове, като всеки от тях е със значителни ценови разлики. Разследването по време на преразглеждането потвърди факта, че това дружество има сериозни проблеми при класифицирането по подходящ начин на различните типове продукти в съответствие с изискванията на гаранцията. Това отчасти се дължи на ограниченията на счетоводната система, която не му позволява да прави ясно разграничение между различните типове стоманени въжета и кабели. Подобни проблеми бяха отбелязани също така по време на контрола по изпълнение на гаранцията, което наложи изпращането на предупредително писмо.
(11)
Стигна се до заключението, че доброволната гаранция в настоящия си вид е неефективна.
(12)
Въз основа на изложеното по-горе и в съответствие с приложимите клаузи от гаранцията, която дава право на Комисията да оттегли едностранно одобрението на гаранцията, Комисията реши да оттегли въпросното одобрение.
(13)
Комисията информира руските власти и заинтересования руски производител и износител, че възнамерява да оттегли съществуващата доброволна ценова гаранция. Заинтересованите страни получиха възможност да изложат своето становище.
В. ОТТЕГЛЯНЕ НА ОДОБРЕНИЕТО НА ДОБРОВОЛНАТА ГАРАНЦИЯ НА ДРУЖЕСТВОТО USHA SIAM STEEL IND. PUBLIC COMPANY LTD. ОТ ТАЙЛАНД
(14)
Като се имат предвид направените заключения относно Тайланд и в съответствие със съображение 209 от Регламент (ЕО) № 1279/2007, антидъмпинговите мерки, наложени на вноса на разглеждания продукт с произход от тази страна, се отменят.
(15)
Като следствие от това доброволната гаранция, предложена от дружеството Usha Siam, следва да бъде отменена.
Г. ОТМЯНА НА РЕШЕНИЕ 2001/602/ЕО
(16)
Като се има предвид изложеното по-горе, Решение 2001/602/ЕО за приемане на доброволни гаранции от двете посочени по-горе дружества следва да бъде отменено,
ПРИЕ НАСТОЯЩОТО РЕШЕНИЕ:
Член 1
Решение 2001/602/ЕО се отменя.
Член 2
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 30 октомври 2007 година.